Хьэкъул Розэ и щапхъэ
«Ди Плисецкая» жаIэу яIэтт Хьэкъул Розэ. Ар Къэбэрдей-Балъкъэрым и лъэпкъ балетым и напэт, и набдзэт. «Сэ сыхуейщ сыкъыщыхъуа республикэм щыпсэухэм езым я гъуазджэрэ щэнхабзэрэ яIэжрэ дуней псом ар щызыгъэлъэгъуэф лъэпкъыу щытыну. Абы щыгъуэщ ди зэфIэкIыр къыщалъытэнур». Апхуэдэу жиIат илъэс 12-м щыщIэдзауэ егъэджакIуэ нэхъыфI дыдэхэм я гъэсэну щыта балеринэм.
Налшык къалэм и курыт школ №2-м и ебланэ классым къыщIыхьэу Проценкэ Александр къэфэным хуигъэсэну ныбжьыщIэхэр къыщыхихым, Рози абыхэм ящыщ зы хъуат. ЗэрыжаIэжымкIэ, хъыджэбзыр япэ махуэхэм щегъэжьауэ лъэпкъ гъуазджэмрэ классикэ къафэхэмрэ гурэ псэкIэ бгъэдэту, адрейхэм зэрефIэкI Iэзагъ хэлъу щытащ. Иджыри щеджэм Хьэкъулымрэ Къардэн Борисрэ псалъэншэу къафэм щызэгурыIуэ хъуат. Арауэ къыщIэкIынт абыхэм «Лалуцэ» япэ лъэпкъ балетыр къащIехъулIар. Адыгэ IуэрыIуатэмрэ лъэпкъ литературэмрэ я лъабжьэу республикэм къыщыунэхуа балетхэм — «Лалуцэ», «Дахэнагъуэ», «Легенда гор» — роль нэхъыщхьэхэр культпросветучилищэр ехъулIэныгъэфIхэр иIэу къэзыуха балеринэ ныбжьыщIэ Розэ зэрыхуагъэфэщам хуэдэу, абыхэм къакIэлъыкIуа «Дон Кихот», «Жизель», «Шопениане» спектаклхэми образ нэхъ пажэхэр щигъэзэщIащ.
Театр гъуазджэмкIэ Луначарскэм и цIэр зезыхьэ къэрал институтым Розэ къыщыдэлэжьащ СССР-м и цIыхубэ артисткэ, совет балетым и «вагъуэ» Стручковэ Раисэ. Апхуэдэуи а еджапIэм абы щызригъэцIыхуащ Семизоровэ Нинэ, Лиепэ Марис, Гуляев Юрий, Максимовэ Екатеринэ, Васильев Владимир, езыр иужькIэ зыхуагъэда Плисецкая Майе сымэ. 1965 — 1967 гъэхэм ар Къэбэрдей-Балъкъэр къэрал филармонием щылэжьащ. А зэманращ КъБАССР-м и Музыкэ театрыр къызэрызэIуахыну спектаклхэм жыджэру абы и гуащIэ щыхилъхьар. А театр дыдэм и балет труппэм хэту Розэ илъэсийкIэ лэжьащ. Урысей, дунейпсо классикэм щыщ балет нэхъыфIхэми ар дэгъуэу щыджэгуащ. Одилие и ролыр «Лебединое озеро» балетым (Чайковский Пётр), Заремэ ейр «Бахъшысэрей фонтан»-м (Асафьев Борис), «Эсмеральда» спектаклым (Пуни Цезарь) хэт Эсмеральдэ и образ нэхъыщхьэр, Золушкэм ейр — «Золушка»-м (Прокофьев Сергей), Жизель дахэр — «Жизель» спектаклым (Адан Адольф) — образ куэд къигъэщIащ Хьэкъулым. Къигъэлъагъуэ зэфIэкIхэм папщIэ, 1969 гъэм къыхуагъэфэщауэ щытащ «КъБАССР-м щIыхь зиIэ и артисткэ» цIэ лъапIэр.
1980 гъэм къыщыщIэдзауэ 1995 гъэ пщIондэ Хьэкъул Розэ Красноярск хореографие училищэм и художественнэ унафэщIу лэжьащ. 1995 гъэм Сыктывкар оперэмрэ балетымкIэ и къэрал театрым ар балетмейстеру щылэжьэну ираджащ. ИужькIэ, 1997 — 2001 гъэхэм, Хьэкъулым Урыс театрымкIэ институтым классикэ къафэм хуигъасэу IэнатIэ мытынш щыпэрытащ. 2001 гъэм балеринэм Налшык къигъэзэжри, Музыкэ театрым и балетмейстеру, Щэнхабзэмрэ гъуазджэмкIэ колледжым и егъэджакIуэу лэжьащ. Ар ГъуазджэхэмкIэ Кавказ Ищхъэрэ къэрал институтым хореографиемкIэ и кафедрэм и доцентт.
Емызэшыжу щIэблэр къэфэным хуэзыгъэса, а гъуазджэр куэдым фIыуэ езыгъэлъэгъуа Хьэкъул Розэ зэфIэкIышхуэ иIащ. Нэхъ цIыкIу дыдэхэр зэригъэгуфIам ящыщщ «Муха-Цокотуха» балет-псысэр.
ЦIыхуфIым, абы щыгъуэми лъэпкъыр и IуэхущIафэкIэ зыгъэгушхуам и фэеплъыр мыкIуэдыжынщ. Гъуазджэр лъагэу зыIэта Хьэкъул Розэ апхуэдэ зыщ.
БАГЪЭТЫР Луизэ.
